ธพว.ปล่อยกู้ผู้พ้นคุกช่วยตั้งตัว
เอสเอ็มอีแบงก์ ปล่อยกู้ปลอดดอกเบี้ยช่วยคนพ้นคุกตั้งตัวได้ ให้ 5 หมื่น ใช้คืนภายใน 2 ปี
23 ก.ย. 2558

เอสเอ็มอีแบงก์ ปล่อยกู้ปลอดดอกเบี้ยช่วยคนพ้นคุกตั้งตัวได้ ให้ 5 หมื่น ใช้คืนภายใน 2 ปี
นางสาลินี วังตาล ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ได้ร่วมกับกรมคุมประพฤติ และมูลนิธิพันธกิจเรือนจำคริสเตียน ลงนามบันทึกข้อตกลงความร่วมมือช่วยสร้างอาชีพให้แก่ผู้พ้นโทษ โดยนำงบส่วนประชาสัมพันธ์และสาธารณกุศล (ซีเอสอาร์) วงเงินรวม 1 ล้านบาท มาปล่อยกู้ให้ผู้พ้นโทษนำไปประกอบอาชีพตั้งตัว โดยไม่มีดอกเบี้ย รายละไม่เกิน 5 หมื่นบาท และต้องผ่อนชำระคืนภายใน 2 ปี
ทั้งนี้ ธนาคารจะเข้าไปช่วยส่งเสริมความรู้ฝึกอาชีพ และสนับสนุนช่องทางการตลาดให้กับผู้พ้นโทษ ซึ่งจะประสานความร่วมมือกันคัดกรองผู้พ้นโทษที่มีวินัย เพื่อเข้าร่วมโครงการเอสเอ็มอีแบงก์ร่วมคืนคนดีสู่สังคม และจะขยายความร่วมมือไปยังหน่วยงานภาครัฐและเอกชนต่างๆ โดยในวันที่ 22 ก.ย.ที่ผ่านมา ได้มอบทุนเริ่มต้นธุรกิจให้กับผู้พ้นโทษแล้ว 10 ทุน เช่น ค้าขายอาหาร ขนม และกิจการซ่อมรถจักรยานยนต์ ซึ่งหากประสบความสำเร็จจะขยายวงเงินเพิ่ม
“ได้ประสานกับทางกรมคุมประพฤติให้ส่งนักโทษที่มีประวัติดีและจะพ้นโทษ ซึ่งแต่ละปีจะมี 700-800 คน คนไหนที่สนใจโครงการนี้จะพาไปขึ้นทะเบียนผู้ประกอบการที่ศูนย์ดำรงธรรม และคนเหล่านี้ได้เงินกู้จากธนาคารเท่ากับมีประวัติเป็นผู้ประกอบการ ต่อไปถ้าทำธุรกิจได้ก็สามารถเข้าไปขอสินเชื่อในระบบได้แล้ว” นางสาลินี กล่าว
นางกรรณิการ์ แสงทอง อธิบดีกรมคุมประพฤติ กล่าวว่า ความร่วมมือครั้งนี้จะคัดเลือกผู้พ้นโทษที่มีความตั้งใจจริงในการประกอบอาชีพ มีความรับผิดชอบ อยู่ในข่าย 2.7 หมื่นราย ขอรับความช่วยเหลือด้านเงินทุนประกอบอาชีพอิสระ ซึ่งทางธนาคารจะพาผู้ที่พ้นโทษไปจดทะเบียนกับศูนย์ดำรงธรรม ทำให้มีประวัติการชำระเงินดีขึ้นและสามารถไปทำธุรกรรมอื่นได้ ซึ่งธนาคารจะเข้าไปให้คำแนะนำการทำบัญชีและบริหารธุรกิจอีกด้วย
สำหรับมาตรการช่วยเหลือเอสเอ็มอี (ซอฟต์โลน) วงเงิน 1 แสนล้านบาทนั้น ขณะนี้มีผู้ประกอบการเอสเอ็มอียื่นขอกู้แล้วกว่า 100 ราย วงเงินกว่า 500 ล้านบาทคาดว่าสัปดาห์หน้าจะเตรียมเสนอขอสินเชื่อจากธนาคารออมสินชุดแรกก่อน 10 ราย
ทั้งนี้ เบื้องต้นตั้งเป้าหมายสินเชื่อซอฟต์โลน 1-1.5 หมื่นล้านบาท ส่วนสินเชื่อ Policy Loan ดอกเบี้ย 4% ตอนนี้มีผู้ประกอบการยื่นขอสินเชื่อแล้วกว่า 1.3 หมื่นล้านบาท เหลือวงเงินสินเชื่ออีก 2,000 ล้านบาทจะชะลอการพิจารณาไว้ก่อน เพื่อเร่งสินเชื่อซอฟต์โลนก่อน